Pe mașini, coline sau în sufletele românilor, cuvintele „muie PSD” au devenit mai mult un crez. A căpătat forma mai puternic MUIEPSD și a devenit un fel de „Doamne ajută!” spus răspicat către soartă, prezent și partid. E omniprezent. În general, e un sentiment de lehamite complet explicabil, chiar dacă politic nu dă foarte multe roade. Ne-or lipsi liderii carismatici, nu știu.

Cert e că săptămâna asta probabil imaginea cea mai distribuită de pe rețelele sociale a fost acel Audi A5 cu textul ăsta pe plăcuța de înmatriculare. Nu a durat mult, și s-a aflat că nu sunt photoshopate (poți verifica și tu aici). Omul s-a descurcat atât de bine să-și transmită mesajul, c-a ajuns și în presa internațională și a „tras un semnal de alarmă” cât se poate de serios.

Așa că am dat din coate și l-am găsit pe posesorul mașinii care trolează guvernul, pentru a afla povestea. Înainte de asta, am dat niște telefoane, atât la Ambasada Suediei, cât și la MAI și la Poliția Română.

„Conform legislației suedeze, poți înregistra mașina cu un număr personalizat care să aibă între 2 și 7 semne. Pentru aceasta, poți aplica la Agenția Suedeză de Transport (TS), unde plătești 6 200 de coroane suedeze (aproape 3 000 de lei) ca să ai numărul timp de 10 ani. După aceea, poți opta să prelungești perioada”, mi-a declarat Alexander Peyre Dutrey, șef adjunct al misiunii diplomatice suedeze în România.

Tot Alexander mi-a explicat că banii care provin din aceste înmatriculări merg la ONG-uri sau școli, de exemplu, care vor să promoveze siguranța în trafic. Țară de oameni normali la cap, mna. Am fost curios însă și dacă lucrurile pe care sensibilii le interpretează ca jignitoare sunt permise.

După ce a sunat la TS, Alexander a revenit cu clarificări. „În mod normal, textul e verificat de o comisie, ca să se evite plăcuțele care pot ofensa. E ușor să verifice asta în suedeză sau engleză, dar nu o pot face în toate limbile lumii. Pe lângă asta, gândește-te că îți poți pune P U L A pe mașină. Dacă în română poate fi un lucru jignitor, în croată poate însemna promovarea turismului”, a punctat el excelent.

Dacă suedezii au fost prompți, la MAI n-a răspuns nimeni la telefon, în timp ce IGPR m-a rugat să le trimit întrebările pe mail. Până la publicarea articolului încă nu am primit răspuns.

Așadar, iată ce zice șoferul din Audi care a devenit o memă și un simbol pentru internet.

VICE: Salut, Răzvan! Zi-mi un pic despre tine.

Răzvan: M-am născut în București. Am studiat la liceu. Eram prelucrător prin așchiere / strungar. Afară am lucrat pe vase de croazieră timp de 13 ani, după care am plecat în Suedia.

Cum se compară cu România?

Nu ai termen de comparație. Acolo, după un an de zile, îți poți lua un credit, o mașină sau mobila casa. La fel, pentru copii e o viață liniștită. Monotonă, dar liniștită. Ai o stabilitate. Dar, recunosc, mi-e dor de viața socială de-acasă.

Cum te-ai gândit să-ți înmatriculezi mașina cu plăcuțele astea?

Mai mult din glumă. Prin martie, înainte să iau mașina, am zis că-i pun și numere preferențiale. Nu m-am gândit că o să fie numărul ăsta. Mă gândeam la ceva ieșit din comun, că dacă costau așa de mult, am zis că măcar să merite banii.

Care a fost momentul în care ți s-a pus pata pe PSD?

Dar nu mi s-a pus pata pe ei. Prietenii-mi ziceau să nu-mi pun asta la număr. Am inclusiv prieteni în PSD.

Ce ți-au zis?

Că sunt nebun. Dar suntem prieteni de douăzeci de ani. Fiecare cu politica lui, până la urmă.

E prima dată când vii în țară cu numărul ăsta?

Da. Dar a fost foarte OK, nu mă așteptam. Nu că m-au oprit oamenii sau ceva. Că eu n-am făcut lucrul ăsta ca să promovez vreo afacere. M-au sunat și cei de la Realitatea, dar am refuzat interviul. Dacă voiam să câștig din asta, o făceam altfel.

În schimb, te-a oprit poliția.

Da, de două ori. Prima dată în Hunedoara, unde mi-au cerut actele și rovinieta, cu toate că ei nu mai au dreptul să facă asta. Le-am oferit-o imediat, iar după 10 - 15 minute mi-au urat drum bun. Dar nu m-au întrebat despre număr. Evită să discute despre asta.

A doua oară eram la KFC în București, iar mașina de poliție a oprit lângă a mea. M-am dus la mașină înainte, ca să-și facă treaba până termin eu să mănânc, știi? I-am întrebat: „Bună ziua, vreți să facem selfie?”. „Nu, vă rog să-mi prezentați actele”, au zis. După verificări, la fel, „o zi bună”. Nu sunt răutăcioși polițiștii. Nu-mi arată susținere, dar nici aprobare. Își fac treaba doar.

Am văzut în alte poze că și oameni din Marea Britanie și-au pus acest număr. Crezi că e o nouă formă de a exprima nemulțumirile politice?

La mine nu e cazul. La ei, nu știu. De-asta nu vreau să apar pe-undeva. Nu sunt lider sau inițiator. A, că o să merg pe 10 august la protestul diasporei e adevărat. Dar nu vreau să influențez nimic prin asta. Mă deranjează, normal, cum m-a deranjat și Băsescu, pe care îl votasem inițial. Dar, pur și simplu, așa am simțit să-mi pun numărul: M U I E P S D. Crezi că mă mai doare de România? Dacă pe voi de-aici nu vă doare, pe mine de ce să mă mai doară?

Crezi că o altă guvernare te-ar putea aduce acasă?

Nu, România nu se mai salvează cât mai trăiesc eu.

Cu toate acestea, că vii pe 10 august îmi arată că mai ai un pic de speranță.

Da, am speranță pentru țara asta. Dar probabil că aproape în 20 de ani se va schimba ceva. Poate că tinerii de-acum vor merge mai des vot și vor alege mai bine. Dar în 10 ani, să zicem, nu văd diaspora să se întoarcă de tot. Poate la pensie. Așa văd eu, nu mă pricep la politică așa de mult.